માણસ મીઠાવાળું જમ્યા પછી પણ કેવી અર્થસભર એકાદશી કરી શકે છે તે વાત સ્વાધ્યાય પરિવાર તરફથી જાણવા મળી. શ્રી પાંડુરંગજીએ આપણા ઉત્સવો અને ઉપવાસો સાથે સંકળાયેલા કર્મકાંડોનો જીવન જોડે જે બૌદ્ધિક વિનિયોગ કર્યો છે, તેનાથી ઉત્સવોને એક નવો અર્થ મળ્યો છે. સાચી એકાદશી કેવી સાત્વિક હોઈ શકે તે જાણ્યું ત્યારે વિચાર આવ્યો. દરેક ઉપવાસ કરનારાઓએ તહેવાર પાછળના મૂળ દ્રષ્ટિકોણને સમજવાની કોશિશ કરવી જોઈએ, બાકી ભૂખ્યા તો ભિખારીઓ પણ રહે છે.